RESOLUCIÓN do 12 de xaneiro de 2011 pola que se convoca o Seminario sobre os desafíos da xestión pública democrática e as políticas públicas en Brasil e na Comunidade Autónoma de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 18/01/2011

Dentro do Plan de actividades da Escola Galega de Administración Pública para o ano 2011 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase o Seminario sobre os desafíos da xestión pública democrática e as políticas públicas en Brasil e na Comunidade Autónoma de Galicia, conforme as seguintes bases:
1. Obxectivos.
Proporcionar aos asistentes unha visión de conxunto sobre as políticas das administracións públicas en Brasil e na Comunidade Autónoma de Galicia para a busca de solucións á problemática das sociedades actuais, no contexto dunha sociedade democrática, nun mundo globalizado, en tempos de crise.
2. Contidos.
Serán tratados, entre outros, os seguintes temas:
-Políticas públicas en Brasil nunha situación de crise.
-Xestión pública democrática e políticas públicas, o exemplo dun país emerxente: Brasil.
-Políticas públicas de fomento das relacións comerciais Galicia-Brasil.
-Cooperación exterior da Comunidade Autónoma con Brasil.
3. Destinatarios.
Funcionarios da Administración autonómica e local con responsabilidade en materia de administracións públicas, comercio, cooperación exterior, planificación económica, turismo e servizos públicos, e interesados en xeral.
4. Desenvolvemento.
Este seminario desenvolverase o día 25 de xaneiro de 2011 na Escola Galega de Administración Pública (EGAP), situada no polígono das Fontiñas, na rúa de Madrid, 2-4, de Santiago de Compostela.
Duración: 4 horas lectivas en horario de mañá.
5. Número de prazas.
Limitado pola capacidade do local.
6. Solicitudes.
-Tramitación de solicitudes: as solicitudes irán dirixidas ao director da Escola Galega de Administración Pública (Polígono das Fontiñas, rúa de Madrid, 2-4, CP 15707, Santiago de Compostela), segundo o modelo que figura como anexo a esta convocatoria, e serán presentadas no rexistro xeral da EGAP, ou ben de calquera das formas previstas no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 54 63 30 ou por correo electrónico dirixido ao enderezo novas.egap@xunta.es
-Inscricións fóra de prazo: só serán admitidas, de quedar prazas libres, coa condición de que cumpran os requisitos xerais antes indicados.
As persoas solicitantes poderán obter a confirmación da súa admisión se chaman por teléfono, das 8.30 ás 14.30 horas, aos seguintes números: 981 54 62 41-881 99 70 14.
7. Prazo.
O prazo de presentación de solicitudes finalizará o día 24 de xaneiro de 2011.
8. Modificacións.
A EGAP reserva para si a facultade de interpretar e de resolver as incidencias que poidan xurdir no desenvolvemento deste seminario, así como a facultade de cancelalo se o escaso número de solicitudes non xustifica a súa realización.
9. Certificado de asistencia.
Será entregado un certificado de asistencia ao final do seminario a aquelas persoas inscritas que participasen asiduamente, e sempre que a súa asistencia sexa igual ou superior ao 85% das horas lectivas programadas. Neste documento aparecerán de forma expresa o contido, a data e o lugar de realización do seminario.
Santiago de Compostela, 12 de xaneiro de 2011.
Pablo Figueroa Dorrego
Director da Escola Galega de Administración Pública
Ver referencia pdf "01100D010P049.PDF"